钦定古今图书集成/明伦汇编/官常典/第091卷 > 兖王从温
## 钦定古今图书集成/明伦汇编/官常典/第091卷 > 兖王从温

按《五代史》本传：从温字德基，明宗侄。初为北京副留
守，历安国、忠武、义武、成德、武宁五节度使，封兖王。晋
高祖立，复为忠武军节度使。从温为人贪鄙，多作天
子器服以自僭，宗族宾客谏之，不听，其妻关氏大呼
于牙门曰：“从温欲反而造天子服器。”从温大恐，乃悉
毁之。明宗诸子八人，至晋出帝时六已亡殁，惟从温、
从敏在，太后常曰：“吾惟有一兄，岂可绳之以法？”从温
由此益骄，尝诬亲吏薛仁嗣等为盗，悉籍没其家赀
数千万。仁嗣等诣阙自诉，事下有司，从温具伏，出帝
惧伤太后意，释之而不问。开运二年，徙河南三城，卒
于官。是时，从璋子重俊为虢州刺史，坐赃，亦以太后
故，罪其判官高献而已。重俊复为商州刺史，坐与其
妹奸，及杀其仆孙汉荣，掠其妻，赐死。